KAB - Romániai magyar kutatókat dí­jaztak
Hírek A KAB hírei Romániai magyar kutatókat dí­jaztak
Romániai magyar kutatókat dí­jaztak
Romániai magyar kutatókat is díjaztak az MTA 187. közgyűlésén. „A Magyar Tudományos Akadémia számít a külhoni magyar kutatókra, akiknek szeretne még több lehetőséget adni, hogy minél jobban tudják segíteni a magyar tudomány ügyét. Lelkes segíteni akarás mutatkozik, amellyel élni fogunk” – mondta Lovász László, az MTA elnöke. Felidézte, hogy az MTA előző közgyűlésén, a Külső Tagok Fórumán a külhoni magyar tudósok jelezték: szeretnének aktívabban részt venni a Magyar Tudományos Akadémia munkájában. Ez a törekvés mutatkozott meg több olyan külföldi magyar tudósklub részéről is, amelynek tagjaival az elmúlt egy évben találkozott az MTA elnöke.
Fiatal Kutatói Díjban részesült Bartók Blanka, a kolozsvári Babeș–Bolyai Tudományegyetem adjunktusa. A romániai magyar tudósgeneráció ifjú képviselője a korunkban kiemelkedően fontos éghajlatváltozás témakörében ért el egyedülálló eredményeket a fiatal magyar geográfusok körében, Erdélyben, valamint Magyarországon. (A jelenleg egy új-zélandi konferencián részt vevő Bartók Blanka helyett az oklevelet kollégája, Nagy Egon, a BBTE Földrajz Kar, Magyar Földrajzi Intézet igazgatója vette át.)
Arany János-éremmel tüntették ki Dienes Sándor Lajost, a romániai magyar nyelvű egészségügyi szakképzés ma is aktív doyenjét, aki ma is tanít a marosvásárhelyi Református Asszisztensképző Főiskolán. A munkaorvostan apostolaként a foglalkozási betegségek megelőzésében és gyógyításában ért el jelentős eredményeket, valamint jelentős mértékben hozzájárult ahhoz, hogy az ápolók magyar anyanyelvű betegeikkel anyanyelvükön tudjanak beszélni.
Arany János-éremmel ismerték el Péter H. Mária gyógyszerész kutató, oktató, az erdélyi gyógyszerészettörténet jeles művelőjének munkásságát. Számos szakmai szervezet tagjaként elkötelezett szervezője az erdélyi magyar tudományos életnek. Sok évtizedes alkotómunkájának eredményeit generációk élvezik s becsülik. Hozzájárulása az erdélyi magyar tudományos intézménytörténethez jelentős.
Arany János-érmet vehetett át Wanek Ferenc erdélyi geológus, akinek egyetemi oktatói, tudományos, tudományszervező és ismeretterjesztő tevékenysége egyaránt elismerésre méltó. Munkáságának eredményeként tudományos publikációk, tankönyvek, ismeretterjesztő írások, turistatérképek, útikönyvek, filmek és kiállítások születtek. A tudományos utánpótlás aktív támogatója, számos erdélyi szakmai szervezet vezetője, illetve tagja, jeles események, konferenciasorozatok fáradhatatlan szervezője több évtizede. Határoktól függetlenül a földtudományok művelői közötti kapcsolatok ápolója.
Forrás: ww.mta.hu